赐观进贡麒麟献诗
王一宁 (Ming)
圣皇御寰宇，治化敷深仁。至孝格天地，和气周八垠。天心答灵贶，百福咸骈臻。绝域产嘉瑞，表兹泰运新。远人慕帝德，重译献紫宸。跄跄殿陛间，拜舞亦何驯。重瞳一回顾，百象皆生春。行规折中矩，牛尾麇之身。有定而不触，有趾而振振。所游必择土，所居宁肯群。周室在郊薮，汉庭来九真。迄今千载下，屡出应昌辰。巍巍吾皇德，旷古无与伦。作诗继周咏，稽首歌圣神。